Umdlali uthi uyazisola ngokujoyina iChiefs | News24Umdlali uthi uyazisola ngokujoyina iChiefsDurban - Uyazisola umdlali weKaizer Chiefs osanda kubolekiswa yile kilabhu kwiPlatinum Stars azicelele ukuya kuyona kwazise ubenyiwa yisikimu kwezikaSteve "Mphathi" Komphela opheka Amakhosi.IChiefs imemezele u-Innocent Mkhabela njengomunye wabadlali ebasayinisile ekuqaleni kwesizini. Ibimthathe kwiSuperSport United abengasasitholi isikimu kuyona.Nokho selokhu efike kwiChiefs isikimu usizwa ngendaba, ijezi ulithola esikimini esincane sale kilabhu seMultiChoice Diski Challenge (MDC).Njengoba izinto bezingamuhambeli kahle lo mdlali eKhosini, uzicelele kwiPlatinum Stars ukuba imtakule abuyele kuyona kwazise uke wayidlalela phambilini. UMkhabela ubolekiswe kwiPlatinum kuze kuphele isizini.ILANGA lithinta uCavin Johnson ocija iPlatinum ngalolu daba, uphumele obala ngokuzisola kukaMkhabela ngeChiefs."UMkhabela ungitshele ukuthi akajabulile neze kwiChiefs njengoba engadlali futhi uyabona ukuthi ngeke alinuke ijezi wabe esecela ukuba ngimlande noma okungenani ngimuboleke ukuze athole ithuba lokudlala. Bengingeke ngiliyeke ithuba elinjalo yingakho ngibe sengibikela abaphathi bekilabhu. Udlalile ngaphansi kwami, ngimazi njengoba ngizazi," kusho uJohnson.EzikaJohnson kazizibekile phansi njengoba zingenisisa emakhethe. Ngeledlule zimemezele ukuthi zisayinise uWillem Mwedihanga obedlala kwi-University of Pretoria ngesizini edlule, u-Abia Nale obekwiMaritzburg United noGerald Phiri obesemabhukwini eBidvest Wits.Iqinisa isikwati sayo nje, yingoba izokuba yingxenye yemidlalo yeCaf Confederation Cup ezogijima kuyo ne-Uniao do Songo yaseMozambique ngoNhlolanja (February).
